P. Hrušovský, podpredseda NR SR: (2001-09-06):
L. Orosz, poslanec: Ďakujem za slovo, vážený pán podpredseda. Vážená pani ministerka, vážené kolegyne, kolegovia, ctení hostia, moje vystúpenie bude veľmi stručné, obmedzí sa na predloženie návrhu procedurálneho charakteru a jeho stručné odôvodnenie. Navrhujem, aby sa po ukončení rozpravy k tomuto bodu programu prerušilo rokovanie o tomto bode programu a Národná rada Slovenskej republiky sa k nemu vrátila až po prerokovaní balíka návrhov daňových, či už poslaneckých alebo vládnych. Ak dovolíte, stručné zdôvodnenie. Tento návrh zákona, ktorý momentálne prerokúvame, hoci vyzerá na prvý pohľad príťažlivo, by mal v prípade schválenia najzávažnejší dopad na verejné financie. To je zrejme už na prvý pohľad aj bez toho, že v tomto návrhu absentuje ekonomická kvantifikácia, ekonomický dopad na verejné financie. Treba v tejto súvislosti povedať, že návrh bol predložený v rozpore s legislatívnymi pravidlami vlády. Napriek tomu, že pán navrhovateľ pán poslanec Palko sa v úvodnom slove snažil o ekonomickú kvantifikáciu, to jednoducho nezodpovedá zásadám legislatívneho procesu. Myslím si, že jeho zhodnotenie bolo povrchné a to doplnenie, ktoré urobila pani ministerka, vyvolalo tú diskusiu, ktorá prebiehala. Myslím si, že treba pomenovať veci pravými menami. Chcem povedať, že tento návrh zákona spolu s ďalšími návrhmi, ktorými sa prezentovali alebo chcú prezentovať poslanci KDH na tejto schôdzi, predstavuje alternatívu vládnej politiky v sociálno-ekonomickej oblasti. Je potrebné povedať tiež to, že v prípade, keď to kolegovia z KDH myslia vážne, s presadením týchto návrhov zákonov v predloženej podobe, tak ide o faktické vystúpenie KDH z vlády. Treba zároveň povedať, že v prípade, že by tieto návrhy boli schválené v predloženej podobe, tak by to bolo nepriame vyslovenie nedôvery vláde Slovenskej republiky. Ak sa majú veci pomenovať pravými menami, tak treba povedať, že tento návrh zákona spolu s balíkom ostatných zákonov, ktoré patria do veľkého tresku, je veľkým politickým dobrodružstvom KDH. Ide o návrh, ktorý by v prípade schválenia v predloženom znení znamenal v priebehu budúceho roka pravdepodobne kolaps Sociálnej poisťovne a možno aj kolaps zdravotných poisťovní, a teda kolaps verejných financií. Je zrejmé, a to určite vedia predkladatelia, to ich nepodceňujem v tomto smere, že by to ohrozilo garanciu sociálnych práv občanov, ktorá vychádza z Ústavy Slovenskej republiky. Bolo by ohrozené poskytovanie bezplatnej zdravotnej starostlivosti na základe zákonného poistenia a zrejme by bolo ohrozené aj právo na dôstojné zabezpečenie v starobe zabezpečované prostredníctvom dôchodkového zabezpečenia. Z týchto dôvodov by bolo hazardom rozhodnúť o tomto návrhu zákona predtým, ako budeme mať jasnú predstavu o tom, ako si predstavuje fungovanie tohto štátu v sociálno-ekonomickej oblasti KDH, predkladatelia v budúcom kalendárnom roku. Je zrejmé, že ak by boli schválené tieto návrhy v predloženej podobe, bolo by potrebné predložiť alternatívu štátneho rozpočtu Slovenskej republiky. Z tohto hľadiska považujem ten môj procedurálny návrh za plne odôvodnený. Ďakujem pekne. I. Presperín, podpredseda NR SR: Ďakujem pánu poslancovi Oroszovi za jeho vystúpenie v rozprave. Faktické poznámky, ktorých je päť, končí pán poslanec Baco. Uzatváram možnosť ďalších prihlásení sa do faktických poznámok. Ako prvému dávam slovo pánu poslancovi Brockovi. Nech sa páči.